Klopse onderhandel weer | Netwerk24
Klopse onderhandel weer
Die Wellingtonse klopsegroepe onderhandel tans om moontlik weer as een organisasie saam te werk nadat die klopse-kultuur 'n aantal jare gelede ná verskeie onderonsies in twee geskeur is.
Na aanleiding van briewe aan Paarl Post oor die klopse-gemeenskap van Wellington vir eenheid, is 'n informele gesprek onlangs gehou wat moontlik tot hierdie besluit kan lei.
Die doel van die vergadering was slegs om by die troepe self te hoor wat die rede is hoekom nog gesukkel word om een liggaam te vorm en hoe om die probleem op te los. Die vergadering is goed deur onderskeie troepe van albei unies – naamlik Drakenstein Coon Carnival Association (DCCA) en Wellington Minstrels – bygewoon.
Hierdie inisiatief is vroeg verlede maand deur drie geesdriftige lede van die Wellingtonse klopse – Willem Walters, voormalige voorsitter, Jovan-re Cupido en Fiona Adams – gereël.
Wat hierdie vergadering uniek gemaak het, is die feit dat troepe nie verplig was om dit by te woon nie aangesien dit onder nie een van die unies se vaandel/sambreel beroep is nie.
Die fasiliteerders het dit op die vergadering duidelik gemaak die doel is nie om 'n nuwe liggaam te begin nie.
Dit het ook op die vergadering aan die lig gekom dat eenheidsgesprekke wel al tussen die onderskeie besture van die DCCA en Wellington Minstrels gehou is, maar dit het meer oor persoonlike kwessies gegaan en nie oor wat die gemeenskap wil hê nie.
Die algemene gevoel is dat eenheid moontlik is, maar dat gekyk moet word na hoe die bal aan die rol gesit gaan word en die gevaar van 'n nuwe liggaam in die registrasie vir NPO-status vir finansiering.
Verskeie belangrike punte is op die vergadering uitgelig en sal op die opvolgvergadering bespreek word.
Die opvolgvergadering word Dinsdag 9 Julie 19:00 by St. Albans Primêr gehou en gemeenskapslede wat 'n positiewe bydrae wil lewer, word genooi om hul insette te kom lewer oor hoe eenheid in die Wellington-klopse bewerkstellig kan word.
Belangstellendes kan Willem Walters by 079 445 7183 of Jovan-re Cupido by 073 296 3575 vir nog inligting of ander navrae kontrak.